Document ID: 31978D0688

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Ιουλίου 1978 περί Συστάσεως Συμβουλευτικής Επιτροπής για την εκπαίδευση των οδοντιάτρων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
το σχέδιο αποφάσεως, που υπέβαλε η Επιτροπή,
Εκτιμώντας:
ότι το Συμβούλιο στην απόφασή του της 6ης Ιουνίου 1974 περί της αμοιβαίας αναγνωρίσεως των διπλωμάτων, πιστοποιητικών και άλλων τίτλων, ετάχθη υπέρ της συστάσεως συμβουλευτικών επιτροπών-
ότι είναι σημαντικό να εξασφαλισθεί συγκριτικά υψηλό επίπεδο εκπαιδεύσεως στο πλαίσιο της αμοιβαίας αναγνωρίσεως διπλωμάτων, πιστοποιητικών και άλλων τίτλων του οδοντιάτρου-
ότι ενδείκνυται για την επίτευξη του σκοπού αυτού να συσταθεί συμβουλευτική επιτροπή για την παροχή συμβουλών στην Επιτροπή,
ΑΠΟΦΑΣΙΖΕΙ:
Άρθρο 1
Συνιστάται στην Επιτροπή Συμβουλευτική Επιτροπή για την εκπαίδευση των οδοντιάτρων αποκαλουμένη στο εξής "επιτροπή".
Άρθρο 2
1. Η επιτροπή έχει ως αποστολή να συμβάλει στην εξασφάλιση συγκριτικά υψηλού επιπέδου εκπαιδεύσεως των οδοντιάτρων στην Κοινότητα, τόσο όσον αφορά την εκπαίδευση του οδοντιάτρου, όσο και του ειδικευμένου οδοντιάτρου.
2. Την αποστολή αυτήν εκπληρώνει ιδίως με τα ακόλουθα μέσα:
- ανταλλαγή εκτενών πληροφοριών περί των μεθόδων εκπαιδεύσεως καθώς και περί του περιεχομένου, του επιπέδου και της διαρθρώσεως της θεωρητικής και πρακτικής διδασκαλίας που παρέχεται στα Κράτη μέλη,
- ανταλλαγή απόψεων και γνωμών με σκοπό την επίτευξη συμφωνίας, ως προς το επιδιωκόμενο επίπεδο εκπαιδεύσεως των οδοντιάτρων και, κατά περίπτωση, ως προς την διάρθρωση και το περιεχόμενο της εκπαιδεύσεως αυτής,
- λαμβάνοντας υπόψη την προσαρμογή της εκπαιδεύσεως των οδοντιάτρων στις προόδους της οδοντιατρικής επιστήμης και των παιδαγωγικών μεθόδων.
3. Η επιτροπή απευθύνει, στην Επιτροπή και στα Κράτη μέλη τις γνώμες και συστάσεις της, στις οποίες περιλαμβάνονται, όταν το κρίνει σκόπιμο, προτάσεις περί των τροποποιήσεων, που πρέπει να επέλθουν στα σχετικά προς την εκπαίδευση των οδοντιάτρων άρθρα των οδηγιών 78/686/ΕΟΚ(1) και 78/687/ΕΟΚ(2).
4. Η επιτροπή συμβουλεύει την Επιτροπή για κάθε άλλο θέμα, που θα μπορούσε αυτή να της υποβάλει στον τομέα της εκπαιδεύσεως των οδοντιάτρων.
Άρθρο 3
1. Η επιτροπή αποτελείται από τρεις εμπειρογνώμονες των Κρατών μελών, δηλαδή:
- έναν εμπειρογνώμονα από τους εν ενεργεία οδοντιάτρους,
- έναν εμπειρογνώμονα από τα πανεπιστημιακά ιδρύματα οδοντιατρικής εκπαιδεύσεως,
- έναν εμπειρογνώμονα από τις αρμόδιες αρχές του Κράτους μέλους.
2. Για κάθε μέλος προβλέπεται ένας αναπληρωτής. Ο αναπληρωτής αυτός δικαιούται να συμμετέχει στις συνεδριάσεις της επιτροπής.
3. Τα τακτικά και τα αναπληρωματικά μέλη που αναφέρονται στις παραγράφους 1 και 2 ορίζονται από τα Κράτη μέλη. Τα μέλη που αναφέρονται στην παράγραφο 1 πρώτη και δεύτερη περίπτωση και οι αναπληρωτές τους, ορίζονται κατόπιν προτάσεως της επαγγελματικής οργανώσεως των εν ενεργεία οδοντιάτρων και των πανεπιστημιακών ιδρυμάτων οδοντιατρικής εκπαιδεύσεως. Τα κατά τον τρόπο αυτό οριζόμενα τακτικά και αναπληρωματικά μέλη διορίζονται από το Συμβούλιο.
Άρθρο 4
1. Η θητεία των μελών της επιτροπής διαρκεί τρία έτη. Μετά την λήξη της περιόδου αυτής, τα μέλη της επιτροπής εξακολουθούν να ασκούν τα καθήκοντά τους μέχρι αντικαταστάσεώς τους ή ανανεώσεως της θητείας τους.
2. Η θητεία μέλους λήγει προ της λήξεως της περιόδου των τριών ετών με την παραίτηση, τον θάνατο ή την αντικατάστασή του από άλλο μέλος σύμφωνα με τη διαδικασία που προβλέπεται στο άρθρο 3. Ο διορισμός νέου μέλους γίνεται για το υπόλοιπο διάστημα της θητείας.
Άρθρο 5
Η επιτροπή εκλέγει, από τα μέλη της έναν πρόεδρο και δύο αντιπροέδρους. Επίσης καταρτίζει τον εσωτερικό της κανονισμό. Η ημερησία διάταξη των συνεδριάσεων καθορίζεται από τον πρόεδρο της επιτροπής σε συνεννόηση με την Επιτροπή.
Άρθρο 6
Η επιτροπή δύναται να συνιστά ομάδες εργασίας και να προσκαλεί ή να δέχεται παρατηρητές ή εμπειρογνώμονες για να τη βοηθούν στα ειδικά θέματα των εργασιών της.
Άρθρο 7
Η Επιτροπή εξασφαλίζει τη γραμματεία της επιτροπής.
Έγινε στις Βρυξέλλες, στις 25 Ιουλίου 1978.

Labels: 12
0
15